钦定古今图书集成/明伦汇编/官常典/第523卷 > 撒吉思卜华
## 钦定古今图书集成/明伦汇编/官常典/第523卷 > 撒吉思卜华

按《元史搠直腯鲁华传》，“搠直腯鲁华卒，子撒吉思卜
华嗣将其军。太宗元年己丑，锡金符，安辑河北、山东
诸州。先是，真定同知武仙攻灭都元帅史天倪家，其
弟天泽击仙走，复真定，以天泽为真定、河间、济南、东
平、大名五路万户。庚寅，命撒吉思卜华佩金虎符，以
总师行省监其军。”金宣宗之徙都于汴也，立河平军
于新卫以自固，恃为北门。撒吉思卜华数攻之，不拔。
壬申正月，太宗自白波济河而南，睿宗由峭石滩涉
汉而北。撒吉思卜华集西都水之舟渡，自河阴至郑，
郑守马伯坚降。及金义宗势力穷蹙，出奔，帝命撒吉
思卜华追蹑之。会其节度斜捻阿卜弃卫入汴，撒吉
思卜华遂据而有之。十二月，义宗自黄陵冈济河，谋
复卫。撒吉思卜华与其将白撒战白公庙，五日夜，俘
斩万计，馀众尽溃。义宗窜归德，撒吉思卜华追蹑其
后，薄北门而军，左右皆水，其舟师日至。癸巳四月，其
将官奴夜来斫营，腹背受敌，撒吉思卜华与一军皆
没。嗣国王塔思承制以其弟明安荅儿领其行营，寻
有旨以为“蒙古汉军”万户。